ตำรวจทางหลวง ชี้จุดเปิดช่องทางพิเศษถนนมิตรภาพ พร้อมแนะประชาชนติดตามสภาพการจราจรแบบ real time ได้ที่เฟซบุ๊กกองบังคับการตำรวจทางหลวง
ตำรวจทางหลวง ชี้จุดเปิดช่องทางพิเศษถนนมิตรภาพ พร้อมแนะประชาชนติดตามสภาพการจราจรแบบ real time ได้ที่เฟซบุ๊กกองบังคับการตำรวจทางหลวง        กองบังคับการตำรวจทางหลวง ชี้จุดเปิดช่องทางพิเศษ ช่วงเทศกาลปีใหม่ 2563 จำนวน 4 จุด ซึ่งเป็นช่องทางพิเศษฝั่งขาออกกรุงเทพฯ ในถนนมิตรภาพ ได้แก่ บริเวณกลางดง คลองไผ่ จอหอ และเขาช่องตะโก ทั้งนี้ หากเกิดกรณีรถติดขัดสะสมหนาแน่นในเขตจังหวัดสระบุรี ต่อเนื่องถึงกลางดง ก็จะมีการเปิดช่องทางพิเศษเพิ่มเติม ซึ่งประชาชนสามารถติดตามสถานการณ์การจราจรในช่วงเทศกาลปีใหม่แบบ real time ได้ที่เพจเฟซบุ๊ก highway1193 ของกองบังคับการตำรวจทางหลวง หรือสอบถามเส้นทางได้ทางสายด่วน 1193 ขณะที่ ศูนย์อำนวยการป้องกันและลดอุบัติเหตุทางถนนช่วงเทศกาลปีใหม่ 2563 สำนักงานตำรวจแห่งชาติ แนะนำประชาชนกระจายช่วงเวลาเดินทาง ในช่วงเย็นและค่ำวันนี้ (27 ธ.ค. 62) สำหรับประชาชนที่จะเดินทางสู่ภาคเหนือ ทางถนนสายเอเชีย แนะนำช่วงปริมาณรถบางเบา หลังเวลา 19.00 น. โดยสามารถไปทางเส้นสุพรรณบุรี หรือบางปะอิน-บางปะหัน หลังเวลา 18.00 น. เป็นต้นไป  ส่วนการเดินทางสายอีสาน โดยใช้ถนนพหลโยธิน แนะนำช่วงปริมาณรถบางเบา หลังเวลา 23.00 น. เป็นต้นไป ขณะที่เส้นทางเลือก หรือเส้นทางสำหรับการเลี่ยงปัญหารถติด ควรใช้ถนนรังสิต-องครักษ์ โดยเดินทาง หลังจาก 17.00 น. เป็นต้นไป  ขณะที่ การเดินทางสู่ภาคใต้ เส้นทางถนนเพชรเกษม ควรออกเดินทางหลังเวลา 18.00 น. ส่วนประชาชนที่จะใช้ถนนพระราม 2 ควรออกเดินทางหลังเวลา 21.00 น.  และประชาชนที่จะเดินทางไปในพื้นที่ภาคตะวันออก โดยใช้ถนนบางนา-ตราด แนะนำให้ออกเดินทางหลังเวลา 21.00 น. เป็นต้นไป